Glasi 


DOLE ŠKOLARINE 


Iz godine u godinu školarine su sve veće, a 
povećavaju se i razne administrativne takse. Većina 
studenata je opterećena ispitnim obavezama, a 
brucoši, koji su još puni iluzija o mestu na koje 
su došli, ni ne znaju da je pre par godina školarina 
bila duplo manja, a kamoli da se nekada školovanje 
uopšte nije ni plaćalo. Međutim, kada treba platiti 
prvu ratu školarine ili obnove godine odjednom se 
svi sete da je cena školovanja bezobrazno visoka. 

Zbog toga se svakog oktobra organizuje studentski pro- 
test protiv školarina i drugih samovoljnih poteza uprave 
fakulteta, ali ovi protesti su uglavnom bili kratkog daha 
i u roku od par dana na protestu se pojavljivala samo 
šačica najupornijih. Razlozi ovih neuspeha su dvojaki, 
sa jedne strane protesti nisu bili dovoljno dobro organi- 
zovani, a drugi činilac su bezvoljnost, apatija i indolent- 
nost ogromne većine studenata. Dosadašnji prostesti su 
u velikoj meri propadali zbog nezainteresovanosti stude- 
nata za sopstvene živote. 

Takođe već duži niz godina postoji tendencija 
privatizacije univerzitetskih resursa, a neki profesori 
u svojim kabinetima po bezobrazno velikim cenama 
prodaju svoje udžbenike sa kuponima za izlaženje na 
ispit itd. Profesori su kukavički krenuli linijom man- 
jeg otpora i zavukli su ruke u džepove svojih stude- 
nata, umesto da od ministarstva zahtevaju veće plate 
i budu primeri studentima. 

Zašto se školarine neprestalno povećavaju? Iz jednog 
jednostavnog razloga: niko se ne buni. Zašto se plaćaju 
molbe ili prijave ispita? — jer se niko ne buni! Sve dok 
prihvatamo sve veće cene, sve dok dozvoljavamo da nam 
uzimaju novac, njihovi apetiti će beskrajno rasti. 

Zato moramo reći: Ne! Nećemo da platimo! Nećemo 
više da trpimo. Dosta je! Ima nas mnogo i odlučni smo da 
istrajemo u svojim zahtevima! Tek kada ti to kažeš, i ak- 
tivno se priključiš borbi protiv školarina, tek tada će biti 
izgleda da se zaista i izborimo za smanjenje školarina. 

Da li će ove godine godine biti uspešnog studentskog 
protesta ili će opet nadvladati robovski mentalitet zavisi 
samo od tebe. Da li ćeš se pobuniti i preuzeti inicijativu 
ili ćeš se pokoriti i plaćati, plaćati, plaćati... ? 

Pregled porasta školarina na Filozofskom fakultetu 


Pokreni se! 
Angažuj se! 
Priključi se! 
Organizuj se! 


KONTAKT: 

Sindikat obrazovanja 
Anarho-sindikalistička inicijativa 
telefon: 063/712-66-62, 064/16-999-24 
web: www.inicijativa.org/tiki/SindObrBG 
mail: infoQinicijativa.org 


ČILE 


Početkom juna u Čileu su besneli protesti srednjoškola- 
ca i studenata koji su marširali i plesali ulicama zahtevajući 
povećanje broja nastavnika i poboljšanje kvaliteta obrazova- 
nja. Protesti su počeli kada su učenici zauzeli četiri škole u 
Santjagu, a u roku od nekoliko dana su se proširili na celu 
zemlju. Širom Čilea škole nisu radile jer je preko 300,000 
srednjoškolaca zauzelo škole i školska dvorišta protestvujući 
protiv visokih školarina, loše opremljenosti škola i visoke 
cene javnog prevoza. Čile je najveći svetski proizvođač bakra 
i jedna od najbogatijih južnoameričkih država, transparent 
na jednoj od okupiranih škola poručuje “Bakar u visine, a 
obrazovanje u bedi. Vlada je pokušala da nasiljem razbije 
omladinske proteste rasterujući učenike vodenim topovi- 
ma, suzavcem i gumenim mecima, a učenici su, za uzvrat, 
na nasilje odgovorili nasiljem. Okupirano je još više škola, 
a u Santjagu neredi su trajali 10h, od popodneva do slede- 
ćeg jutra. U drugom talasu protesta koji su zahvatili čitavu 
zemlju učestvovalo je preko 1,000,000 studenata i srednjoš- 
kolaca. Ignorantska vlada koja je na mirne demonstracije 
odgovorila suzavcem i prebijanjem i koja u početku nije 
htela ni sa razgovara sa učenicima, ubrzo je promenila mi- 
šljenje i bila primorana na ustupke. 


GRCKA 

Tokom proleća okupirano je 415 od ukupno 456 fa- 
kulteta u Grčkoj, gde je već uvedena evaluacija i ran- 
giranje univerziteta koji su na taj način podstaknuti na 
međusobno takmičenje koje ih na kraju pretvara u pri- 
vatne firme. Novi zakon predviđa dalju implementaciju 
Bolonjske deklaracije i sprovođenje direktiva Bolonjskog 
procesa, što zapravo znači degradaciju znanja i potpuno 
utapanje obrazovnog sistema u globalni kapitalistički 
poredak. Po novom zakonu studenti koji rade i nemaju 
mnogo vremena za studije će biti izbačeni sa univerzite- 
ta, aoni koji privremeno obustave studije na par godina 


zbog ličnih ili zdravstvenih razloga (npr. zbog trudnoće) 
neće moći da nastave studije. Ukidaju se besplatne knji- 
ge, skripte i drugi besplatan obrazovni materijal. Takođe 


se ukida i Autonomija i nepovredivnost univerziteta. To- 
kom maja i juna desetine hiljada studenata su okupirale 
skoro sve grčke univerzitete. U nekim gradovima, npr. 
u Solunu, svi fakulteti su okupirani. Svake nedelje su se 
održavali protesti i protestne šetnje, koje su se često orga- 
nizovale potpuno spontano. Studentski zborovi i protes- 
tne kolone su bile najveće u poslednjih deset godina, ve- 
ćina studenata je autonomna i nije naklonjena ni jednoj 
političkoj partiji. Vlada je tokom avgusta popustila pred 
zahtevima studenata i povukla predlog zakona. 


SLOVENIJA 


Sredinom aprila, oko 15,000 studenata i gi- 
mnazijalaca izašlo je na ulice Ljubljane u prote- 
stu zbog sve lošijeg socijalnog položaja studena- 
ta, ali i zbog najavljenih privrednih i socijalnih 
reformi. Slovenački studenti zahtevaju pobolj- 
šanje materijalnog statusa studenata i đaka, iz- 
među ostalog studije bez školarine za one koji 
nisu zaposleni, više subvencije za hranu, još 


kreveta u domovima, veći broj stipendija, za- 


poslenje pola godine nakon diplomiranja, bolju 

zdravstvenu zaštitu itd. Studenti su nosili mno- 

ge transparente, a na jednom od njih piše: “Vi 

ste imali seks, droge i rokenrol, a nama ćete dati 
poreze, školarine i dugove. 


FRANCUSKA 


Tokom marta okupacijom Sorbone je počeo ve- 
liki studentski protest koji je ubrzo zahvatio celu 
Francusku. Studenti su se pobunili protiv neoli- 
beralnog predloga zakona o radu, koji je predvi- 
đao degradaciju prava na zapošljavanje i socijalnu 
pomoć, nesigurnije radno mesto i lakše otpušanje 
mladih radnika. Posle nekoliko dana okupacije 
Sorbone jedinica interventne policije je provalila 
na falultet i uz pomoć suzavca isterala studente. 
Posle toga su u Parizu počeli svakodnevni sukobi 
studenata sa policijom, zauzimanje drugih pari- 
skih fakulteta, a blokade i okupacije su se brzo 
proširile na celu zemlju. Srednjoškolci su okupira- 
li škole i blokirali autoputeve i pruge. U Parizu su 
se svakodnevno održavali protesti od po nekoliko 
desetina hiljada studenata, a tokom noći su se po- 
licija i studenati borili za kontrolu nad fakulteti- 
ma. U pokušaju da suzbije studente policija se u 
nekim gradovina udruživala sa fašističkim organi- 
zacijama, te su zajedno napadali protestne kolone 
i razbijali blokade fakulteta. Ipak, protesti su se 
nastavili i bili su sve masovniji, svakog dana na 
desetine i stotine hiljada studenata, srednjoškola- 
ca i mladih radika je blokiralo puteve, štrajkovalo 
i borilo se protiv predloga zakona o radu. Studen- 
te su podržali i sindikati, pa su protestne kolone 
stalno rasle da bi krajem marta dostigle broj od 
preko 3,000,000 demonstranata u preko 150 gra- 
dova. Na kraju, vlast je poklekla, a predlog zakona 


o radu je povučen. 


